Document ID: 31994R2385

ΚΑΝΟΝΙΣΜΟΣ (ΕΚ) αριθ. 2385/94 ΤΗΣ ΕΠΙΤΡΟΠΗΣ της 30ής Σεπτεμβρίου 1994 για τη διάρκεια ισχύος των πιστοποιητικών που εκδίδονται στο πλαίσιο του ειδικού καθεστώτος εφοδιασμού των Καναρίων Νήσων σε ορισμένα γεωργικά προϊόντα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 1601/92 του Συμβουλίου της 15ης Ιουνίου 1992 για ειδικά μέτρα που αφορούν ορισμένα γεωργικά προϊόντα υπέρ των Καναρίων Νήσων (1), όπως τροποποιήθηκε τελευταία από τον κανονισμό (ΕΟΚ) αριθ. 1974/93 της Επιτροπής (2), και ιδίως το άρθρο 3 παράγραφος 4, το άρθρο 4 παράγραφος 4 και το άρθρο 5 παράγραφος 2,
Εκτιμώντας:
ότι ο κανονισμός (ΕΟΚ) αριθ. 1695/92 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 2596/93 (4), έχει θεσπίσει τις κοινές λεπτομέρειες εφαρμογής του ειδικού καθεστώτος εφοδιασμού των Καναρίων Νήσων σε ορισμένα γεωργικά προϊόντα-
ότι, μετά δύο έτη εφαρμογής πρέπει να προσαρμοστούν οι λεπτομέρειες του προαναφερθέντος καθεστώτος- ότι, αναμένοντας την έναρξη ισχύος των νέων διατάξεων και, προκειμένου να περιοριστούν οι δυσχέρειες που είναι δυνατόν να υπάρξουν από τη συνύπαρξη των πιστοποιητικών που εκδίδονται υπό δύο διαφορετικά καθεστώτα, πρέπει, κατά παρέκκλιση από τις ειδικές διατάξεις που έχουν θεσπισθεί στους διάφορους τομείς των εν λόγω αγορών, να περιορισθεί η διάρκεια ισχύος των πιστοποιητικών που εκδίδονται από την έναρξη του παρόντος κανονισμού- ότι μία περίοδος ισχύος περίπου δύο μηνών ανταποκρίνεται στις απαιτήσεις των συγκεκριμένων εμπορικών ανταλλαγών- ότι, λόγω του επιδιωκόμενου στόχου, το παρόν μέτρο πρέπει να ισχύει την ημέρα της δημοσίευσής του-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη των σχετικών επιτροπών διαχείρισης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα πιστοποιητικά εισαγωγής, ενισχύσεως και απαλλαγής που εκδίδονται, με βάση τις αιτήσεις που υποβάλλονται από της ενάρξεως ισχύος του παρόντος κανονισμού, στο πλαίσιο του ειδικού καθεστώτος εφοδιασμού των Καναρίων Νήσων σε ορισμένα γεωργικά προϊόντα που προβλέπεται στα άρθρα 2 έως 5 του κανονισμού (ΕΟΚ) αριθ. 1601/92, έχουν διάρκεια ισχύος που λήγει στις 7 Δεκεμβρίου 1994.
Άρθρο 2
Ο παρών κανονισμός αρχίζει να ισχύει την 1η Οκτωβρίου 1994.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Σεπτεμβρίου 1994.

Labels: 18
3
5
6